**Προνοσοκομειακή Επείγουσα Ιατρική**

Η Επείγουσα Προνοσοκομειακή Ιατρική (ΕΠΙ)αποτελεί διατομεακό μάθημα του Χειρουργικού και Παθολογικού Τομέα της Ιατρικής Σχολής του ΕΚΠΑ, που διδάσκεται από κοινού από τη Β΄ Πανεπιστημιακή Κλινική Αναισθησιολογίας και τη Β΄ Πανεπιστημιακή Κλινική Εντατικής Θεραπείας, στο ΠΓΝ ΑΤΤΙΚΟΝ. Ο διατομεακός χαρακτήρας του μαθήματος θεμελιώνεται εκτός από τον οριζόντιο χαρακτήρα του γνωστικού αντικειμένου (αφορά όλες τις κλινικές ειδικότητες) και από τη δομή του εκπαιδευτικού προγράμματος του μαθήματος, στο οποίο συμμετέχουν έμπειρα μέλη ΔΕΠ του Χειρουργικού Τομέα και του Τομέα Παθολογίας, Υγείας Μητέρας-Παιδιού και Κοινωνικής Ιατρικής-Ψυχιατρικής και Νευρολογίας της Ιατρικής Σχολής του ΕΚΠΑ.

Βασικός στόχος του μαθήματος είναι να διδαχθούν οι φοιτητές τα προβλήματα και την αρχική αντιμετώπιση των επειγόντων περιστατικών κάθε ειδικότητας σε προνοσοκομειακό επίπεδο, στο χώρο του συμβάντος, σε οδικό δίκτυο, στο σπίτι, σε απομακρυσμένες και πολλές φορές κάτω από δύσκολες συνθήκες, αλλά και σε Αγροτικό Ιατρείο, σε Κέντρο Υγείας ή στα Εξωτερικά Ιατρεία ή στο Τμήμα Επειγόντων Περιστατικών (ΤΕΠ) νοσοκομείου.

Οι εκπαιδευτικοί στόχοι του κατ’ επιλογήν υποχρεωτικού μαθήματος της Επείγουσας Προνοσοκομειακής Ιατρικής, μέσω διαδραστικών διαλέξεων, κλινικού φροντιστηρίου και πρακτικής άσκησης στα ΤΕΠ, την Μονάδα Μετα-Αναισθητικής Φροντίδας-Ανάνηψη, την Μονάδα Εντατικής Θεραπείας και τα Χειρουργεία Επειγόντων περιλαμβάνουν:

* Γνώση των γενικών αρχών της Επείγουσας Ιατρικής καθώς και της οργάνωσης των ΤΕΠ και της μεταφοράς των βαρέως πασχόντων
* Καταστολή στον βαρέως πάσχοντα και αναλγησία στον πολυτραυματία
* Αντιμετώπιση επειγόντων καρδιολογικών περιστατικών
* Αντιμετώπιση επειγόντων αναπνευστικών περιστατικών
* Αντιμετώπιση επειγόντων νευρολογικών περιστατικών
* Αντιμετώπιση επειγόντων ψυχιατρικών περιστατικών
* Επείγουσα αντιμετώπιση σοβαρών λοιμώξεων
* Επείγουσα αντιμετώπιση αιματολογικών διαταραχών
* Αντιμετώπιση επειγόντων χειρουργικών περιστατικών όλων των χειρουργικών ειδικοτήτων
* Αρχική αντιμετώπιση πολυτραυματία
* Εξασφάλιση-υποστήριξη αεραγωγού, οξυγόνωση, άμεση διαχείριση της αποκατάστασης όγκου υγρών και απώλειας αίματος, διατήρηση-διόρθωση της οξεοβασικής ισορροπίας & της ομοιοστασίας του οργανισμού
* Διαχείριση κρίσιμων καταστάσεων, όπως π.χ. αιμορραγία, αναφυλακτική καταπληξία, καρδιακή ανακοπή, δηλητηριάσεις κ.λπ.